Folketing
2014-02-20

Det ene lidt mærkelige lovforslag efter det andet afløser hinanden på boligområdet her i dag. Nu står vi nemlig med et lovforslag, hvori man hævder, at det vil få udlejerne af de private lejeboliger til at investere mere i energirenovering af deres udlejningsboliger. Det står der i lovteksten, altså at det er det, der er formålet med det hele. Så spørger man udlejerne: Hvad siger I til det her lovforslag? Og de fortæller stik modsat, at det vil få dem til at investere mindre i energirenovering, altså stik modsat det, som regeringen påstår, de vil gøre. Det står direkte i høringssvaret fra udlejerne i form af Ejendomsforeningen Danmark. Det er Ejendomsforeningen Danmarks overordnede vurdering, at lovforslaget ikke er velegnet til at sikre en øget energiinvestering i den private boligudlejningssektor. Samlet set vil forslaget betyde en reduktion i energibesparelsesindsatsen. Altså, de udlejere, som på grund af lovforslaget forventes at øge energibesparelsen, siger, at de vil gøre mindre. De vil energibespare mindre som følge af det her lovforslag.